KIRJALLINEN KYSYMYS P-1804/02 esittäjä(t): Dominique Souchet (NI) komissiolle. Mehiläishoitoa koskevat kiireiset toimet.



Virallinen lehti nro 309 E , 12/12/2002 s. 0163 - 0164



KIRJALLINEN KYSYMYS P-1804/02 esittäjä(t): Dominique Souchet (NI) komissiolle (19. kesäkuuta 2002) Aihe: Mehiläishoitoa koskevat kiireiset toimet Euroopan parlamentti on äskettäin äänestänyt tekstistä (Lannoyen mietintö A5-0155/2002), joka koskee kasvinsuojeluaineiden tehoaineita. Mietinnön 20 kohdassa Euroopan parlamentti pyytää komissiota liittämään kasvinsuojeluaineiden arviointiperusteiden yhteyteen nimenomaisesti kokeen, jolla mitataan tehoaineiden vaikutusta kotimaisiin mehiläispopulaatioihin, sekä mehiläishoitajien ammattiyhdistysten näitä tehoaineita koskevat huomautukset. Kyseisen kohdan täytäntöönpano vaatii aikaa, mutta yhteisön mehiläishoidon tilanne on nyt niin hälyttävä, että se vaatisi nopeampia toimia. Peltokasvien siementen peittausaineissa käytetyt kaksi systeemistä hyönteismyrkkyä imidaklopridi ja fiproniili (joiden myrkyllisyys on näytetty toteen Avignon-Montfavetissa sijaitsevan Ranskan maataloustutkimuslaitoksen INRAn tutkimuksissa ja Orleansissa sijaitsevan Ranskan tieteellisen tutkimuksen keskuksen CNRS:n kokeissa) ovat aiheuttaneet valtavien mehiläismäärien kuoleman. Kyseisissä tutkimuksissa ja kokeissa on havaittu myrkyllisiä imidaklopridiesiintymiä maissin ja auringonkukan siitepölyssä. Kyseisten hyönteismyrkkyjen haittavaikutus ei koske vain niitä viljelmiä, joissa myrkkyjä on käytetty, vaan myös viljelykierrossa seuraavien lajikkeiden viljelmiä sadonkorjuussa humukseen kertyneiden kyseisten myrkkyjen tehoainejäämien vuoksi. Mihin toimiin komissio aikoo ryhtyä niiden toimien lisäksi, joihin sen ennalta varautumisen periaatteen mukaisesti olisi pitänyt ryhtyä silloin kun tätä asiaa koskevat epäilyt tuotiin julki, näiden kahden tehoaineen haittavaikutuksia koskevan ongelman ratkaisemiseksi? Mihin toimiin se on ryhtynyt 18. helmikuuta 2002 kokoontunen maatalousneuvoston päätelmien johdosta, jossa komissiolta vaadittiin konkreettisia toimia yhteisön mehiläishoitoa koskevan vakavan kriisin ratkaisemiseksi? Franz Fischlerin komission puolesta antama vastaus (15. heinäkuuta 2002) Kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1) 4 artiklan mukaisesti jäsenvaltioiden velvollisuus on varmistaa, että hyväksytyt kasvinsuojeluaineet eivät aiheuta kohtuuttomia haittavaikutuksia muille lajeille kuin niiden kohdelajit. Tällaisiin muihin lajeihin kuuluvat myös mehiläiset. Kuten on jo mainittu komission aikaisemmissa vastauksissa Jean-Louis Bernién parlamentin toukokuun 2001 istunnon kyselytunnilla ja parlamentin helmikuun 2001 istunnon kyselytunnilla esittämiin suullisiin kysymyksiin H-0332/01(2) ja H-0082/01(3), arvoisan parlamentin jäsenen mainitsemaa kahta tehoainetta on määrä tarkastella uudelleen yhteisön nykyisten tehoaineiden uudelleentarkasteluohjelmassa. Arvioinnin ollessa kesken sovelletaan edelleen jäsenvaltioiden omia sääntöjä. Komissio uskoo edelleen, että käytettävissä olevan tiedon perusteella ei ole tarpeen ryhtyä välittömiin toimiin yhteisön tasolla. Jos tietyt käyttöön liittyvät seikat kuitenkin ovat erityisen huolestuttavia, jäsenvaltioilla on mahdollisuus toteuttaa tarvittavia toimenpiteitä. Esimerkiksi Ranskassa on varotoimenpiteenä epäilyjen vuoksi keskeytetty imidaklopridin käyttö auringonkukkiin, ja epidemiologinen tutkimus on meneillään. Sen tulokset otetaan huomioon tarkasteltaessa uudelleen tehoaineita sekä Ranskassa että yhteisössä. Komissio ei ole toistaiseksi saanut tieteellistä tietoa vastaavanlaisista ongelmista muissa jäsenvaltioissa. Muut jäsenvaltiot eivät ole myöntäneet hyväksyntää imidaklopridin käytölle auringonkukkiin. Komissio seuraa asian kehittymistä ja toteuttaa tarvittaessa aikanaan asianmukaiset toimenpiteet. Komissio toimitti helmikuussa 2001 neuvostolle ja parlamentille kertomuksensa(4) hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä annetun neuvoston asetuksen (EY) N:o 1221/97(5) soveltamisesta. Komissio hyväksyi huhtikuussa 2001 asetuksen (EY) N:o 704/2001(6) hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä annetun neuvoston asetuksen (EY) N:o 1221/97 soveltamista koskevista yksityiskohtaisista säännöistä annetun asetuksen (EY) N:o 2300/97(7) muuttamisesta. Neuvoston mukaan se on kertomuksen perusteella riittävä jatkotoimenpide. Parlamentti hyväksyi joulukuussa 2001 päätöslauselman komission helmikuussa 2001 esittämästä kertomuksesta ja pyysi komissiota vahvistamaan seitsemän toimenpidettä Euroopan mehiläishoidon tukemiseksi. Näihin toimenpiteisiin kuuluisivat yhteisen markkinajärjestelyn perustaminen siihen sisältyvine suorine tulotukineen ja pölytyspalkkioineen, mehiläishoidon sisällyttäminen yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetussa neuvoston asetuksessa (EY) N:o 1259/1999(8) säädettyyn korvausjärjestelmään, varroapunkin torjumiseksi toteutettavan toimenpiteen siirtäminen osaksi eläinlääkintälainsäädäntöä, korkealaatuisen hunajan menekinedistämiselle myönnettävä tuki, talousarviomäärärahojen ja yhteisön rahoitusosuuden lisääminen, kansallisten ohjelmien yhteensovittaminen ja joustava soveltaminen sekä tuki mehiläisyhdyskuntien uusimisen edellyttämiin välineisiin tarvittaville investoinneille. Neuvosto totesi helmikuussa 2002, että suurin osa jäsenvaltioista kannatti tiettyjä parlamentin päätöslauselmassa ehdotettuja toimenpiteitä, ja kehotti komissiota jatkamaan alaa koskevien toimien kehittämistä. Hunajaa koskeviin ohjelmiin varatun budjettikohdan määrärahoja korotettiin 10 prosentilla vuonna 2002, ja komissio on viipymättä tehnyt sen mukaisesti tarkistuksia ohjelmiin. Vastaava määrärahojen korotus säilytetään myös seuraavan varainhoitovuoden alustavassa talousarvioesityksessä. Ranskan kansalliseen ohjelmaan markkinointivuodeksi 20012002, jonka komissio hyväksyi heinäkuussa 2001, sisältyy myös kasvinsuojeluaineiden vaikutuksia hunajan laatuun koskevia tutkimuksia. Lisäksi vastaavaan ohjelmaan markkinointivuodeksi 20022003 sisältyy tukia mehiläisyhdyskuntien uusimisen edellyttämiin välineisiin tarvittaville investoinneille. (1) EYVL L 230, 19.8.1991 [sellaisena kuin se on viimeksi muutettuna 30 päivänä toukokuuta 2001 annetulla komission direktiivillä 2002/48/EY (EYVL L 148, 6.6.2002)]. (2) Kirjallinen vastaus, 15.5.2001. (3) Kirjallinen vastaus, 13.2.2001. (4) KOM(2001) 70 lopullinen. (5) EYVL L 173, 1.7.1997 [asetus sellaisena kuin se on muutettuna 28 päivänä syyskuuta 1998 annetulla neuvoston asetuksella (EY) N:o 2070/98 (EYVL L 265, 30.9.1998)]. (6) EYVL L 98, 7.4.2001. (7) EYVL L 319, 21.11.1997. (8) EYVL L 160, 26.6.1999.